Lähedus on madala enesehinnanguga inimesele ohtlik, kuna ta paljastaks seni vaid endale teadaolevad isiksuslikud puudujäägid ning vead. Hirm avastatud saada on hirm läheduse ees, mis sunnib teda üha kõrgemaid barjääre partneri ja enda vahele ehitama. Mida kõrgem sein saab ehitatud, seda enam on ta vihane ja  enam koguneb süütunnet, mis omakorda nõuab veelgi kõrgemat seina, jättes võimalusi sügavamaks läheduseks veelgi vähemaks (Clinebell & Clinebell 1970). Kui partnerid on mõlemad madala enesehinnanguga ja süütundeid koguvad, toimub 'seinaehitamine' mõlemalt poolt ning läheduse kasv nende vahel on peaaegu võimatu.